CELEX: 
Language: bg
Date: 2021-06-28 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за удължаване на референтния период, предвиден в Регламент (ЕС) 2020/1429 на Европейския парламент и на Съвета от 7 октомври 2020 г. за установяване на мерки за устойчив железопътен пазар с оглед на избухването на COVID-19

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               От началото на 2020 г. избухването на COVID-19 оказа огромно въздействие върху железопътния транспорт в Съюза. Железопътният пътнически и товарен транспорт намаля поради ограниченията на мобилността и последвалото по-свито търсене на транспорт. По време на първия период от пандемията през пролетта на 2020 г. железопътните оператори спряха по-голямата част от международните пътнически влакове. Броят на пътниците, използвали вътрешния железопътен транспорт, намаля през първата вълна на пандемията с до 90 % в сравнение с предходната година. Няколко оператори, по-конкретно нови участници, трябваше да преустановят дейността си, като същевременно операторите на железопътни товарни превози съобщиха за сериозен спад на превозваните обеми, тъй като много предприятия намалиха или дори спряха производството си поради въздействието на пандемията. През целия летен период на 2020 г. търсенето и транспортните обеми останаха на ниски нива както при пътническите, така и при товарните превози. 
            
            
               През есента на 2020 г. втората вълна на пандемията принуди много държави да предприемат допълнителни ограничителни мерки по отношение на мобилността на гражданите. Някои от тези мерки останаха в сила до началото на 2021 г. Докато при някои обеми на трафика се наблюдава положителна тенденция в периода януари — март 2021 г., други остават на ниски равнища. Освен това, дори когато броят на влак-километрите се е възстановил почти до равнищата отпреди пандемията, броят на пътниците и обемът на превозваните товари (последният в много по-малка степен) все още не са достигнали равнищата от 2019 г. Следователно въздействието на пандемията върху сектора на транспорта продължава да е значително.
            
            
               На 7 октомври 2020 г. ЕС прие Регламент (ЕС)  2020/1429 на Европейския парламент и на Съвета от 7 октомври 2020 г. за установяване на мерки за устойчив железопътен пазар с оглед на избухването на COVID-19. Съгласно член 2 от Регламент (ЕС)  2020/1429 държавите членки могат да разрешат на управителите на инфраструктура да намаляват, да освобождават от плащане или да отлагат плащането на такси за пакета за минимален достъп, както и за достъп до инфраструктура, която свързва обслужващите съоръжения, по целесъобразност спрямо пазарните сегменти, установени в техните референтни документи за железопътната мрежа. Тези мерки за облекчение следва да се предприемат по прозрачен, обективен и недискриминационен начин, когато това плащане е или ще стане дължимо през референтния период, предвиден в член 1 от регламента (от 1 март 2020 г. до 31 декември 2020 г.). Целта на регламента е да се предостави възможност на заинтересованите страни от сектора на железопътния транспорт да се справят по-добре с финансовите последици от пандемията от COVID-19 и да се отговори на спешните им нужди от ликвидност, докато тези последици продължават да са налице.
            
            
               С Регламент (ЕС)  2020/1429 се предоставят делегирани правомощия на Комисията за удължаване на посочения в него референтен период. По-специално, съгласно член 5, параграф 2 от него Комисията може да приеме делегиран акт за изменение на референтния период, посочен в член 1 от регламента. Това правомощие се предоставя, когато Комисията установи, че спадът на железопътния трафик в сравнение с нивото от съответния период на предходните години продължава и вероятно ще продължи, както и че тази ситуация е резултат от въздействието от избухването на COVID-19. Този род констатации трябва да бъдат подкрепени от данните, посочени в член 5, параграф 2. Всеки такъв делегиран акт може само да удължи референтния период с до шест месеца, като референтният период не може да бъде удължаван след 14 април 2022 г. 
            
            
               След като стигна до заключението, че намаляването на равнището на железопътния трафик в резултат на избухването на пандемията от COVID-19 продължава и че тази ситуация най-вероятно ще се запази до средата на 2021 г., Комисията прие Делегиран регламент (ЕС) 2020/2180 на Комисията от 18 декември 2020 г. за удължаване до юни 2021 г. на референтния период по Регламент (ЕС) 2020/1429 на Европейския парламент и на Съвета за установяване на мерки за устойчив железопътен пазар с оглед на избухването на COVID-19.
            
            
               2.ОЦЕНКА НА ВЪЗДЕЙСТВИЕТО НА ПАНДЕМИЯТА ОТ COVID-19 ВЪРХУ ЖЕЛЕЗОПЪТНИЯ ТРАФИК
            
            
               Комисията направи оценка на данните (за обемите на железопътните превози), посочени в член 5, параграф 1 от Регламент (ЕС) 2020/1429, за периода от януари 2019 г. до март 2021 г., заедно с данните за обема на пътниците и товарите, предоставени от Евростат. 
            
            
               Ограниченията на движението на хора продължиха да се отразяват върху мобилността на пътниците от март 2020 г. насам. Въпреки че държавите членки постепенно премахнаха ограниченията през лятото на 2020 г., те въведоха нови мерки след втората вълна на пандемията през есента на 2020 г. В началото на март 2021 г. се очакваше ограниченията, наложени поради пандемията, да бъдат изцяло или частично отменени. Въпреки това те бяха отново затегнати в много държави членки поради резкия ръст на заболеваемостта при третата вълна на пандемията. 
            
            
               Като цяло пандемията е оказала по-силно въздействие върху услугите за превоз на пътници, отколкото за превоз на товари, въпреки разликите при отделните държави членки. 
            
            
               ·Броят на пътническите влакове, движещи се по мрежата, е намалял с 6,9 % за една година между март 2020 г. и февруари 2021 г. в сравнение със същия период на 2019—2020 г.; по-специално броят на влаковете, осъществяващи търговски услуги, е намалял с 27,9 %. Броят на пътническите влакове, експлоатирани съгласно задълженията за извършване на обществена услуга („ЗОУ за превоз на пътници“), е намалял с 5,5 % през същия период. 
            
            
               ·Броят на товарните влакове, движещи се по мрежата, е намалял с 4,9 % между март 2020 г. и февруари 2021 г. в сравнение със същия период на 2019—2020 г. 
            
            
               ·Що се отнася до въздействието на втората вълна на пандемията, броят на движещите се по мрежата пътнически влакове е намалял с 1,3 % между октомври 2020 г. и февруари 2021 г. в сравнение със същия период на 2019—2020 г.; по-специално броят на влаковете, осъществяващи търговски услуги, е намалял с 25,8 %. Броят на пътническите влакове, предмет на ЗОУ, се е увеличил с 1,3 % през същия период. 
            
            
               ·Що се отнася до товарните влакове, техният брой е намалял с 0,2 % между октомври 2020 г. и февруари 2021 г. в сравнение със същия период на 2019—2020 г. 
            
            
               ·По отношение на сегментите на пътническите превози пандемията е оказала сериозно трайно въздействие върху търговските услуги за превоз на пътници. Що се отнася до услугите, предоставяни съгласно договори за извършване на обществена услуга, въз основа на данните за трафика, изразени във влак-километри, може да се подцени въздействието на кризата върху превозения пътникопоток, тъй като компетентният орган има право да променя честотата на предоставяне на услугата. Броят на пътниците в края на 2020 г. остава наполовина на този от края на 2019 г., докато влак-километрите на превоза на пътници по ЗОУ се увеличават.
            
            
               ·Услугите за превоз на пътници, изразени във влак-километри, са намалели с 11,4 % между март 2020 г. и февруари 2021 г. в сравнение със същия период на 2019—2020 г., а товарните услуги — с 6,1 %. Що се отнася до въздействието на втората вълна на пандемията, превозът на пътници, изразен във влак-километри, е намалял с 6,1 % между октомври 2020 г. и февруари 2021 г. в сравнение със същия период на 2019—2020 г., а товарните превози са нараснали с 0,6 %.
            
            
               ·В периода март 2020 г. — февруари 2021 г. услугите за превоз на пътници, обхванати от задължение за извършване на обществена услуга, изразени във влак-километри, са отбелязали спад с 5,9 % в сравнение със същия период на 2019—2020 г., а търговските услуги за превоз на пътници — с 33,1 %. 
            
            
               ·Що се отнася до въздействието на втората вълна на пандемията, между октомври 2020 г. и февруари 2021 г. услугите за превоз на пътници, обхванати от задължение за извършване на обществена услуга, изразени във влак-километри, са се увеличили с 0,6 % в сравнение със същия период на 2019—2020 г., а търговските услуги за превоз на пътници са намалели с 30 %.
            
         
         
            
               В предходните данни тенденциите в железопътния трафик през периода на пандемията се сравняват със съответните периоди преди пандемията. Това е причината, поради която, въпреки че са налични, данните за март 2021 г. не бяха включени в анализа (март 2020 г. е първият месец, през който пандемията започна да засяга мобилността на пътниците, използващи железопътен транспорт). 
            
            
               Данните, включително за март 2021 г., обаче бяха използвани за оценка на тенденциите в трафика, които се очакват през 2021 г. 
            
            
               Данните, предоставени от управителите на инфраструктура (брой влакове, влак-километри), ясно показват колко значително е било въздействието на пандемията от COVID-19 върху предлагането на железопътни транспортни услуги и колко ограничено по време и обем е било възстановяването през лятото до септември 2020 г., особено по отношение на търговските услуги за превоз на пътници.  
            
            
               Данните по тримесечия на Евростат за пътник-километрите и тонкилометрите в железопътния превоз за 2020 г. показват изменението на търсенето на услуги за железопътен превоз на пътници и товари. Тези данни, налични до декември 2020 г., показват значителното въздействие върху обемите по време на първата и втората вълна на пандемията, по-специално за сегмента на пътническите превози. Освен това те дават информация и за възможните последици от третата вълна на пандемията през пролетта на 2021 г.: 
            
            
               ·в сравнение с второто тримесечие на 2019 г., трафикът през второто тримесечие на 2020 г., изразен в  пътник-километри, е намалял  със 75 %. След кратко възстановяване през третото тримесечие на годината, през четвъртото тримесечие той отново е намалял с 56 % в сравнение с четвъртото тримесечие на 2019 г.; 
            
            
               ·броят на пътниците през четвъртото тримесечие на 2020 г. е намалял наполовина в сравнение с равнището през същия период на 2019 г.; 
            
            
               ·трафикът, изразен в тонкилометри, е намалял с 15 % през второто тримесечие на 2020 г. в сравнение с второто тримесечие на 2019 г., но след това се е увеличил с 5 % през четвъртото тримесечие на 2020 г. в сравнение със същото тримесечие на 2019 г.;  
            
            
               ·количеството товари в тонове, превозено с влак през четвъртото тримесечие на 2020 г., се е увеличило с 3 % в сравнение с 2019 г. 
            
            
               По отношение на услугите за превоз на пътници, обхванати от ЗОУ, и търговските услуги за превоз на пътници по държави, тези два сегмента за пътнически превоз са били засегнати в различна степен от пандемията. По-специално равнището на търговските услуги за превоз все още е далеч от това отпреди кризата.  Когато се разглеждат броят на влаковете и нивото на влак-километрите, услугите със ЗОУ изглеждат по-устойчиви. Въпреки това трайно ниският брой пътници и пътник-километри, докладван от Евростат, показва, че тези услуги са продължили да се предоставят, въпреки ограничения брой пътници, поради продължаващата финансова подкрепа от страна на компетентните органи. 
            
            
               ·В някои държави търговските услуги за превоз на пътници са били преустановени през 2020 г. и все още не се предоставят, по-специално където пътникопотокът, свързан с търговските услуги за превоз на пътници, вече е бил нисък преди пандемията. 
            
            
               ·Дори когато търговските услуги за превоз бяха по-устойчиви, равнищата на трафика останаха по-ниски, отколкото преди пандемията, и продължават да застрашават оцеляването на железопътните предприятия, които ги предоставят.
            
            
               ·Наличните данни сочат, че от март 2020 г. пандемията е оказвала отрицателно въздействие върху железопътния сектор, като дори е поставила в риск оцеляването на някои оператори в железопътния транспорт.
            
            
               Освен това пандемията е засегнала в значителна степен сегмента на търговските услуги (вътрешни и международни превози) за високоскоростен превоз на пътници. Бързият спад на търговските услуги за превоз на пътници, изразени във влак-километри, в държави с утвърдено предлагане на високоскоростен превоз подкрепя това заключение.  
            
            
               Въпреки очевидното възстановяване на доверието на потребителите — последната налична експресна оценка на показателя на Комисията за доверието на потребителите на месечна основа, публикувана през април 2021 г., показва, че показателят е продължил възстановяването си и сега е над средната си стойност в дългосрочен план — въздействието на пандемията от COVID-19 върху дейностите в областта на обществения транспорт все още продължава. 
            
            
               След непроменените стойности през януари и февруари 2021 г. рязкото увеличение през март за първи път след избухването на пандемията на европейския континент доведе почти до връщане към дългосрочната средна стойност на ПИД (показатели за икономическо доверие) в ЕС. Тези положителни промени трябва да се разглеждат предпазливо, тъй като част от съответните проучвания бяха проведени в началото на март, когато се очакваше ограниченията, дължащи се на пандемията, да бъдат изцяло или частично премахнати, преди те отново да бъдат затегнати в много държави членки по-късно през същия месец. Що се отнася обаче до развитието на сектора, доверието в услугите през март все още е доста под дългосрочното средно равнище отпреди пандемията
                  1
               . 
            
            
               През 2020 г. икономиката на ЕС се сви с 6,1 %, а икономиката на еврозоната — с 6,6 %. Възстановяването на европейската икономика, което започна миналото лято, беше в застой през четвъртото тримесечие на 2020 г. и през първото тримесечие на 2021 г., поради въведените нови мерки в областта на общественото здраве с цел да се ограничи втората вълна на пандемията. Очаква се ЕС и икономиките от еврозоната да получат силен тласък към възстановяване, тъй като делът на ваксинираните се увеличава и ограниченията се смекчават. Според икономическата прогноза на Европейската комисия от пролетта на 2021 г. икономиката на ЕС ще нарасне с 4,2 % през 2021 г. и с 4,4 % през 2022 г. Предвижда се икономиката на еврозоната да нарасне с 4,3 % през тази година и с 4,4 % през следващата година. Въпреки значителното подобрение на перспективите за растеж в сравнение с предишната прогноза, икономиките на държавите членки следва да се завърнат на равнищата отпреди кризата едва към края на 2022 г.
                  2
               . 
            
            
               По време на втората вълна държавите членки приложиха по-индивидуализирани, по-малко строги мерки за ограничаване на мобилността в сравнение с първата вълна. Въпреки това мерките оказаха отрицателно въздействие върху железопътния трафик, а финансовото равновесие на железопътните предприятия все още е засегнато от въздействието на първата вълна на пандемията. 
            
            
               Избухването на втората вълна на пандемията възпрепятства бързото възстановяване на железопътния трафик, по-специално по отношение на услугите за железопътен превоз на пътници. През октомври и ноември 2020 г. държавите членки наложиха нови ограничения на мобилността. Ефектът на подобряване на ситуацията с общественото здраве вследствие на ваксинационната кампания вероятно ще се реализира едва през есента на 2021 г. Независимо от това броят на пътниците все още предстои да се възстанови напълно, като през четвъртото тримесечие на 2020 г. е достигнал около половината от равнището отпреди пандемията. По-специално, що се отнася до търговския пътнически трафик времето за възстановяване до нивата отпреди пандемията може да бъде по-дълго от очакваното.
            
            
               Въз основа на посоченото по-горе Комисията стига до заключението първо, че установеният спад в нивото на железопътния трафик в резултат на избухването на пандемията все още е налице. Второ, въпреки очакваното подобрение на условията, свързани с общественото здраве, Комисията счита, че е много вероятно пандемията да има трайно отрицателно въздействие върху железопътния трафик и затрудненото финансово положение на железопътните предприятия поне до края на тази година. Удължаването на срока на прилагане на регламента с шест месеца до края на декември 2021 г. ще включва задължението на управителите на железопътна инфраструктура да предоставят нов набор от данни. Новият набор от данни ще помогне за оценката на ситуацията в края на 2021 г.
            
            
               Следователно Комисията предлага да се удължи референтният период с шест месеца — до 31 декември 2021 г.
            
         
         
            
               3.КОНСУЛТАЦИИ ПРЕДИ ПРИЕМАНЕТО НА АКТА
            
            
               В съответствие с член 6, параграф 4 от Регламент (ЕС)  2020/1429 преди приемането на делегиран акт Комисията се консултира с експерти, определени от всяка държава членка в съответствие с принципите, залегнали в Междуинституционалното споразумение от 13 април 2016 г. за по-добро законотворчество. Комисията се консултира с групата на експертите по железопътния пазар (GERM) относно проекта на настоящия делегиран акт.
            
            
               4.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               В член 1 се изменя „референтният период“, през който се прилагат временните правила за налагането на такси за ползване на железопътната инфраструктура и дерогациите от принципите за налагането на такси, както е посочено в глава IV от Директива 2012/34/ЕС. Той се прилага по отношение на железопътната инфраструктура за вътрешни и международни превози, обхваната от посочената директива. 
            
            
               За да се избегне рискът от правна несигурност, е целесъобразно настоящият делегиран регламент да се приеме съгласно процедурата по спешност, както е посочено в член 5, параграф 3 от Регламент (ЕС)  2020/1429. Поради това настоящият делегиран регламент влиза в сила незабавно, в деня след деня на публикуването му в Официален вестник, и се прилага, ако не бъде повдигнато възражение. 
            
            
               
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 28.6.2021 година
            
            
               за удължаване на референтния период, предвиден в Регламент (ЕС)  2020/1429 на Европейския парламент и на Съвета от 7 октомври 2020 г. за установяване на мерки за устойчив железопътен пазар с оглед на избухването на COVID-19
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз, 
            
            
               като взе предвид Регламент (ЕС) 2020/1429 на Европейския парламент и на Съвета от 7 октомври 2020 г. за установяване на мерки за устойчив железопътен пазар с оглед на избухването на COVID‑19
                  3
               , и по-специално член 5, параграф 2 от него, 
            
            
               като има предвид, че:
            
            
               (1)Пандемията от COVID-19 доведе до рязък спад в железопътния трафик поради значително намаляване на търсенето и преките мерки на държавите членки за овладяване на пандемията. 
            
            
               (2)Тези обстоятелства са извън контрола на железопътните предприятия, които непрекъснато са изправени пред значителни проблеми с ликвидността, големи загуби и в някои случаи рискуват да изпаднат в несъстоятелност.  
            
            
               (3)За да се противодейства на отрицателните икономически последици от пандемията от COVID-19 и да се подкрепят железопътните предприятия, Регламент (ЕС) 2020/1429 предоставя възможност на държавите членки да разрешат на управителите на инфраструктура да намаляват, освобождават от плащане или да отлагат плащането на такси за достъп до железопътната инфраструктура. Тази възможност бе предоставена от 1 март 2020 г. до 31 декември 2020 г. и бе удължена с Делегиран регламент (ЕС) 2020/2180 на Комисията
                  4
                до 30 юни 2021 г. (референтния период).
            
            
               (4)Наложените ограничения на мобилността през периода на пандемията оказаха значително въздействие върху използването на услуги за железопътен превоз на пътници. Услугите за железопътен превоз на товари също бяха засегнати, но в по-малка степен. Въз основа на данните, предоставени от управителите на железопътна инфраструктура в Съюза, пандемията е засегнала по-силно сегмента на услугите за превоз на пътници, и по-специално сегмента на търговските услуги за превоз на пътници, със значително намаляване на тяхното предлагане във всички държави членки, което все още не се е върнало към нивата от 2019 г. В периода март 2020 г. — февруари 2021 г. услугите за превоз на пътници, изразени във влак-километри, са отбелязали спад с 11,5 % в сравнение със същия период на 2019—2020 г., а  услугите за превоз на товари — с 6,1 %. В периода март 2020 г. — февруари 2021 г. услугите за превоз на пътници, обхванати от задължение за извършване на обществена услуга, изразени във влак-километри, са отбелязали спад с 5,9 % в сравнение със същия период на 2019—2020 г., а търговските услуги за превоз на пътници — с 33,1 %. През четвъртото тримесечие на 2020 г. пътникопотокът в пътник-километри е намалял с 56 %, а броят на пътниците е намалял наполовина в сравнение със същия период на 2019 г. Тази тенденция може да окаже значително въздействие върху конкуренцията на пазарите на услуги за железопътен превоз на пътници, постигането на действително единно европейско железопътно пространство и, в крайна сметка, върху напредъка към по-устойчив транспортен сектор, с повече хора и стоки, превозвани с железопътен транспорт. Превозите на товари в тонкилометри са нараснали с 5 % през четвъртото тримесечие на 2020 г. в сравнение с 2019 г., а количеството товари в тонове, превозвано с влак, се е увеличило с 3 %. 
            
            
               (5)Данните на Световната здравна организация показват, че броят на ежедневно регистрираните случаи на COVID-19 в Европа все още е много висок, като докладваните на 9 май 2021 г. случаи са били 107 253 само на този ден. 
            
            
               (6)В края на април 2021 г. Европейският център за профилактика и контрол върху заболяванията подчерта, че „Европа е в критичен момент в борбата си с COVID-19. Понастоящем много държави облекчават ограниченията, някои от тях на фона на нарастващ брой случаи и появяващи се нови варианти, като същевременно все още прилагат национални програми за ваксинация“.
            
         
         
            
               (7)Намаляването на равнището на железопътния трафик в сравнение с равнището през съответния период през предходните години продължава и е вероятно да продължи поне до приключването на процеса на ваксинация. Тази ситуация е резултат от въздействието на избухването на COVID-19.
            
            
               (8)Поради това е необходимо референтният период, определен в член 1 от Регламент (ЕС) 2020/1429, да се удължи до края на декември 2021 г. 
            
            
               (9)Ако Европейският парламент и Съветът използват целия срок за повдигане на възражения, предвиден в член 6, параграф 6 от Регламент (ЕС) 2020/1429, за да разгледат настоящия регламент, той би влязъл в сила едва след края на референтния период, предвиден понастоящем в член 1 от Регламент (ЕС) 2020/1429. За да се избегне правна несигурност, настоящият регламент следва да бъде приет съгласно процедурата по спешност, посочена в член 7 от Регламент (ЕС) 2020/1429, и да влезе в сила по спешност в деня след деня на публикуването му в Официален вестник на Европейския съюз, 
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Член 1 от Регламент (ЕС) 2020/1429 се заменя със следното:
            
            
               „Член 1
            
            
               С настоящия регламент се установяват временни правила за налагането на такси за ползване на железопътната инфраструктура, както е посочено в глава IV от Директива 2012/34/ЕС. Той се прилага по отношение на железопътната инфраструктура за вътрешни и международни превози, обхваната от посочената директива, за периода от 1 март 2020 г. до 31 декември 2021 г. (референтен период)“.
            
            
               Член 2
            
            
               Настоящият регламент влиза в сила в деня след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 28.6.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        
                  European Business Cycle Indicators (Европейски показатели за бизнес цикъла).
                  
                  Първо тримесечие на 2021 г. (europa.eu)
                  .
               
               
                  
                     (2)
                  
                        Връзки към пролетната икономическа прогноза (2021 г.) можете да намерите тук: 
                  Пролетна икономическа прогноза (2021 г.):
                   Да запретнем ръкави (europa.eu)
                  .
                   
               
               
                  
                     (3)
                  
                        OВ L 333, 12.10.2020 г., стр. 1. 
               
               
                  
                     (4)
                  
                        Делегиран регламент (ЕС) 2020/2180 на Комисията от 18 декември 2020 г. за удължаване на референтния период, предвиден в Регламент (ЕС) 2020/1429 на Европейския парламент и на Съвета за установяване на мерки за устойчив железопътен пазар с оглед на избухването на COVID-19 (ОВ L 433, 22.12.2020 г., стр. 37).